**Педагогикалық өлшемдер-дербес мамандық ретінде**

**Қоңырбаева С.С.**

Әл-Фараби атындағы Қазақ Ұлттық университеті

Философия және саясаттану факультеті

Педагогика және білім беру менеджменті кафедрасы қауымд.проф., п.ғ.к.

**Әбушахман А.Ә.**

Әл-Фараби атындағы Қазақ Ұлттық университеті,

Педагогика және білім беру менеджмент кафедрасы,

Философия және саясаттану факультеті,

«Педагогикалық өлшемдер» мамандығының 2- курс магистранты

Елбасымыз Н.Ә.Назарбаевтың «Бәсекеге қабілетті Қазақстан үшін, бәсекеге қабілетті халық үшін, бәсекеге қабілетті ұлт үшін» жолдауында атап өткендей «Ұлттық бәсекелестік қабілеттің бірінші кезеңінде білімділік деңгейімен айқындалады» деп атауы, білім саласының барлық жағынан жаңаша көзқарас, жаңаша талаппен жаңа деңгейге жоғарылауды көздейді.

Заманауи ғылымда математикаландыру үрдісі кеңінен орын алғаны белгілі.

Соның негізінде педагогикалық өлшемдер мамандығы дербес мамандық ретінде қалыптасуға түрткі болды. Педагогикалық өлшемнің негізгі мақсаты - оқушылар мен студенттердің дайындығы деңгейлерінің сандық эквиваленттерін алу. Әлемдік білім кеңістігінде педагогикалық өлшемдер ғылым ретінде дамығанымен, дербес мамандық ретінде маман даярлауда Нидерланды мемлекетінің тәжірибесі орасан зор.

Педагогикалық өлшемдер мамандығы білім мен ғылымдағы өлшеу, бақылау, бағалау, тестілеу және сараптама рәсімдерінің нәтижелерін қамтамассыз ететін педагогикалық өлшемдердің теориялық – әдіснамалық, практикалық негіздерін меңгерген білім және ғылым саласы үшін ғылыми-педагогикалық кадрларды даярлау.

Мамандық бойынша елімізде, жоғары оқу орындарында 2014 жылдан бастап мамандар даярлануда. Бұл білім беру сапасын арттыруға жаңа бағыттың алғашқы қадамдары болып есептеледі.

Қазіргі уақытта «7М01107 - Педагогикалық өлшемдер» білім беру бағдарламасы Әл-Фараби атындағы Қазақ Ұлттық университетінің «Педагогика және білім беру менеджменті» кафедрасында жүзеге асырылуы басты негізгі жоспарлы іс-әрекеттің орын алғандығын көруімізге болады. Білім беру бағдарламасында бақылау, бағалау, өлшем, шкалалау, мониторинг жүйесі, халықаралық зерттеулер, тест, диагностикалау, сараптау сынды негізгі тақырыптар қамтылады. Осы тұста білім беру сапасын жан-жақты зерделеген отандық ғалымдарды айтып өткен дұрыс. Білім сапасын бақылау, білім алушылардың білім деңгейін бағалау әдістерін (К.С. Абдиев, Г.С. Пірімбетова), Қазақстандағы және әлемдегі білім сапасы (А.Қ. Құсайынов), педагогикалық өлшемдердің әдіснамасы (Ш.Т. Таубаева), бағалаудың өлшемдік технологиялары (Р.А. Набуова, А.М. Жұбандықова) тәрбие үрдісін бағалау критерийлері (К.Ж. Қожахметова), білім сапасын бағалау инструментарийлері (Г.А. Мұратбаева), педагогикалық өлшемдердің зерттеу бағыттары (С.С. Қоңырбаева) сынды ғалымдарымыз осы тақырыптар бойынша көптеген зерттеулер жүргізген. Ғалымдардың жан-жақты зерттеу нәтижесінде ғылымның дамуын және жеке мамандар қалыптастырудың қажет екенін ұғына аламыз.

Бұл мамандық дербес қалыптасу нәтижесінде мынадай негізгі зерттеу мәселелері бойынша жұмыстар жүргізеді. Олар:

* Оқу жетістіктерінің сапасын, өлшегіштердің мазмұнын жетілдірудің әдіснамасы;
* Тестілерді құрастыру процесін әдістемелік қамтамассыз ету;
* Педагогикалық өлшеулер нәтижелерінің жоғары объективтілігін қамтамассыз ететін тестілерді қолдану рәсімдерін ғылыми негіздеу;
* Тестілеу деректерін бағалаудың және шәкілдеудің ғылыми әдістері;
* Білім беру сапасын басқарудағы педагогикалық өлшеулердің нәтижелерін интерпретациялаудың теориялық және әдістемелік тәсілдері.
* Оқу жетістіктері, халықаралық зерттеулерге қатысу бойынша мониторинг жүргізу;
* Оқушылардың математикалық, жаратылыстану, функционалдық сауаттылықтарын анықтау және т.б.

Педагогикалық өлшемдер мамандығы қазіргі таңда жеке білім беру бағдарламасы негізінде жоғары оқу орындарында арнайы мамандар даярлау бойынша оқытылып жатыр. Білім беру бағдарламасы бойынша білім беру сапасы, оқушылардың оқу жетістіктерін сараптау және мониторингілеу жүйесі, халықаралық бағдарламаларға қатысу бойынша жан-жақты талдаулар, зерттеулер жүргізу бойынша жұмыстар жасайды. Сондықтан дамыған, жаңа, цифрлық ғасырда, педагогикалық өлшемдер мамандарын даярлау қоғамға қажет екенін, білім сапасын, оқу жетістіктері мен кемшіліктеріне сараптау жүргізу нәтижесінде олқылықтар анықталып, жоспарлы түрде жұмыс жасауға мүмкіндік аламыз. Педагогикалық өлшемдер мамандарын даярлау болашақта елімізде қарқынды дамып, мамандар саны көбейеді деп сенеміз.